Il-bexxiexa! Le. Din id-darba mhux qed nirreferi għal dik tal-korsa. Imma għal għamla ta' bexxiexa oħra li ħabtet mal-kantuniera ta' moħħi mingħajr ma għamlitli gundalla! Qed nirreferi għall-għamla ta' bexxiexa tal-għelieqi. Kemm tolqotni! Ma ntbaħtx li din bil-Malti jgħidulha bexxiexa. Ara l-moħħ kif jaħdem hux! Daqqa jkun online u daqqa jkun offline! Forsi għax ma jkunx magħqud ħaġa waħda mas-service provider! Hu x'inhu l-każ, naħseb li anke l-moħħ għandu bżonn il-VRT. Mhux bilfors x'kull waħda? Kemm jiflaħ jieħu fuq spalltu miskin! Mela darba kont qed nitħaddet ma' ħaddiem fl-isptar, u meta kont qed infissirlu din il-biċċa kif l-għelieqi tagħna jissaqqew, pront pront weġibni: "Eh Patri! Naf għal xiex qed tgħidli! Dik isejħulha water sprinkler!" Il-kelma laqtitni! Imma ħej, kif se niġi fuq din il-gazzetta u nikteb water sprinkler? Ħassejt ġewwa qalbi li kelma Maltija għandna żgur għaliha. Għalhekk fittixt online u ltqajt mill-ġdid mal-kelma bexxiexa! L-għelieqi fertili tagħna huma mgħammra bl-aqwa makkinarju biex jagħtu l-frott. U frott bir-rimi! Imma jinħtiġilhom jissaqqew. U jissaqqew bil-magħrufa bexxiexa tal-elettriku. Kemm jolqotni dan it-tip ta' bexxiexa! Għalkemm tibqa' fl-istess post, imma jseħħilha iddur 360 grad! Tlaħħaq ma' kull rokna fiċ-ċirkumferenza ta' madwarha! U, ħaġa tal-iskantament, l-ilma li jkollha fiha xxerrdu ma' kull post! Xejn ma jaħarbilha! Mela l-ebda roqgħa ħamrija fl-inħawi tagħha ma jibqgħalha d-dritt tipprotesta li ġiet minsija! Issa din il-biċċa tal-bexxiexa tfakkarni fil-parabbola tal-Vanġelu tar-raġel li ħareġ jiżra'. Dan ir-raġel għaqli żera' ż-żerriegħa kullimkien. Seħħlu jiżragħha fil-mogħdija (Mt 13:19). Imbagħad żeragħha wkoll f'art kollha blat (Mt 13:20). Saħansitra żeragħha qalb ix-xewk (Mt 13:22). U fl-aħħar żeragħha wkoll f'art tajba (Mt 13:23). Li laqagħtni f'dan iż-żerriegħ hu li baqa' jiżra'. Jiżra'. U jiżra'! Ma qagħadx iħabbel rasu jekk dak li jkun għeruq ma kellux. Lanqas ma qagħad ikisser rasu jekk dak li jkun ħalliex l-inkwiet żejjed għall-ħwejjeġ tad-dinja u l-ġibda għall-ġid tal-art joħonqulu l-kelma ta' Alla fih u li għalhekk fih baqgħet ma għamlitx frott. U, wisq anqas, lanqas ma qata' qalbu minn dak li jersaq lejh il-ħażin u jisraqlu ż-żerriegħa li tkun inżergħet f'qalbu. Le! Dan ir-raġel baqa' jiżra'! Jiżra'! U jiżra'! Dan ifissier li jiena u int, bħall-bexxiexa, irridu nibqgħu niżirgħu l-kelma ta' Alla. Il-kelma tal-ħajja. Il-kelma tal-kuraġġ. Il-kelma tat-tama. U niżirgħuha kullimkien! Iva, nerġa' ngħidlek ħabib. B'messaġġ fuq Facebook, jew b'messaġġ fuq il-mowbajl jew Twitter, xi sit elettroniku, You Tube jew fuq What's App. Iva, nerġa' ngħidlek! Basta l-messaġġ jasal! Ara ma ngħidux: "U mela jien se nibdel id-dinja x'kull waħda?" Ħadd, sieħbi, ma qallek li int u jien ħa nibdlu d-dinja. Dak Ġesù Kristu biss jista' jagħmilha! Ħa nfakkrek naqra, sieħbi, fit-test sabiħ ta' San Pawl li tgħidx kemm se jagħmillek kuraġġ bħalma jagħmel lili. "U min hu Apollo? Min hu Pawlu? Huma l-ministri li permezz tagħhom intom emmintu u kull wieħed minnhom skont ma tah il-Mulej. Jiena ħawwilt, Apollo saqqa, imma Alla hu li kabbar. Għalhekk, la min ħawwel ma hu xejn, u la min saqqa, imma Alla li kabbar. Xorta waħda huma dak li ħawwel u dak li saqqa; kull wieħed jieħu l-ħlas li ħaqqu skont ma ħadem" (1 Kor 3:5-9). Smajtu lil Pawlu tagħna? Alla hu li jkabbar! Imma avolja huwa hu li jkabbar, xorta waħda għandu bżonn min iħawwel u jsaqqi. Inkella x-xitla kif se tikber, sieħbi? Mela xammar il-kmiem miegħi ħa naħdmu flimkien! Ejjew niżirgħu l-Kelma ta' Alla li tagħtina l-ħajja. Li tgħinna nirraġunaw skont Alla li ħalaq lin-nies! Dak li joħroġ minnu jikber u jkabbar! Bexxex iż-żerriegħa tal-Kelma ta' Alla kullimkien! Għidha jew iktibha f'parċmina żgħira biż-żigarella u agħtiha lil xi ħadd. Taf tkun is-salvazzjoni tiegħu! Permezz tiegħek, sieħbi!